Iván Duque

Iván Duque Márquez (født 1. august 1976 i Bogotá) er en colombiansk advokat og politiker. Han representerer partiet Centro Democrático og har tidligere vært senator. Duque var Colombias president fra 7. august 2018 til 7. august 2022.

Liv og virke

Bakgrunn 
Duque er sønn av statsviteren Juliana Márquez Tono og Iván Duque Escobar (1937–2016). Faren var revisor i De forente nasjoner, guvernør i Antioquia, samt leder i flere selskaper, fagforeninger og offentlige og private institusjoner. Han var gruve- og energiminister (1985–1986) i regjeringen til Belisario Betancur og sjef for Registraduria Nacional del Estado Civil, det colombianske folkeregisteret, i regjeringen til Andrés Pastrana. Duque har en søster og en bror.

Duque studerte juss ved Universidad Sergio Arboleda i Bogotá, der han avla sin grad i 2000. Under studiene var Álvaro Gómez, som ble drept rett etter en undervisningssesjon der Duque deltok, blant lærerne som gjorde inntrykk på ham.

Duque studerte videre i USA. Han har mastergrader i internasjonal økonomisk rett fra American University og i offentlig politikkforvaltning fra Georgetown University, begge i Washington, D.C..

Yrkeskarriere 

Han begynte sin karriere i 1999 som konsulent i Corporación Andina de Fomento. Senere var han rådgiver i Colombias departement for finans og offentlig kreditt da Juan Manuel Santos  besatte denne statsrådsposten i regjeringen til Andrés Pastrana. Deretter arbeidet Duque fra 2001 til 2010 i Den interamerikanske utviklingsbanken. Der var han sjef for divisjonen for kultur, solidaritet og kreativitet.

En periode var Duque internasjonal rådgiver for tidligere president Álvaro Uribe med oppgaver knyttet til fremme av Colombia utenlands. Mellom 2010 og 2011 arbeidet han for gruppen FNs generalsekretær oppnevnte for å undersøke bordingen av Gaza-konvoien i 2010, der Uribe var et av medlemmene.

Senator 

Ved valget i 2014 ble Duque valgt til Colombias senat på listen til Centro Democrático der tidligere president Uribe var listetopp.

I 2016 var han en av lederne av nei-siden i folkeavstemningen om fredsavtalen med FARC.

Presidentvalgkamp 

Den 10. desember 2017 ble Duque utpekt av sitt parti som kandidat til presidentembetet i Colombia. Han vant nominasjonen etter spørreundersøkelser gjennomført av partiet. Der konkurrerte han mot Paloma Valencia, Maria del Rosario Guerra, Carlos Holmes Trujillo og Rafael Nieto. Duque vant med en oppslutning på 29,47 %, sammenlignet med 20,15 % for Holmes Trujillo og 20,06 % for Nieto.

Duque ses på som tidligere president Álvaro Uribes favoritt. Støtten fra Uribe har vært viktig for Duques politiske karriere. Duque har på sin side beskrevet Uribe som sin mentor. 

Primærvalg ble gjennomført 11. mars 2018. I sentrum-høyre-koalisjonen konkurrerte Duque med Marta Lucía Ramírez og Alejandro Ordóñez om å bli presidentkandidat. Duque vant med 67,74 % av stemmene, mot 25,79 % for Ramírez og 6,45 % for Ordoñez. På venstresiden vant Gustavo Petro, tidligere leder i geriljagruppen M-19, primærvalget.

Duque valgte Marta Lucía Ramírez som sin visepresidentkandidat.

Blant Duques valgkampsaker var blant annet å forenkle skattesystemet og stimulere utenlandske investeringer. Han ville innta en hard linje mot geriljagruppen ELN og mot kokainproduksjon og ønsket fornyet samarbeid med USA for å bekjempe narkotikasmugling. Duque er motstander av legalisering av narkotiske rusmidler. I valgkampen distanserte han seg fra enkelte av partiets mest høyreorienterte standpunkter.

Duque appellerte til misnøyen med fredsavtalen, ønsket å holde tidligere geriljamedlemmer fengslet og utenfor politikken. Han ønsket å endre deler av fredsavtalen, inkludert gjennomføre grunnlovsendringer for å omgjøre deler av det fredsavtalen innebærer, men uten at fredsavtalen oppheves. Spørsmål knyttet til fredsavtalen ble imidlertid viet lite oppmerksomhet i presidentvalgkampen, der saker som korrupsjon og krisen i Venezuela og flyktninger derfra var viktigere, sammen med saker som ulikhet og jordreform.

Første runde av presidentvalget ble avviklet den 27. mai 2018. Kandidatparet Duque og Ramírez kom først med 39,14 % av stemmene. Gustavo Petro og Ángela María Robledo fikk 25,08 % av stemmene, mens Sergio Fajardo og Claudia López fikk 23,73 %. Dermed måtte det en andre valgomgang til for å avgjøre om Duque eller Petro ville vinne kampen om presidentembetet.

I andre valgomgang 17. juni 2018 vant Duque valget med 53,98 % av stemmene, mot 41,81 % for Petro. Med sine 41 år blir han den yngste president i landets historie. Makkeren hans, Marta Lucía Ramírez, blir Colombias første kvinnelige visepresident.

Duque overtok presidentembetet 7. august 2018. Han etterfulgte da Juan Manuel Santos. Han gikk av etter sin presidentperiode 7. august 2022 og ble avløst av venstresidens kandidat Gustavo Petro.

Privatliv 
Duque er gift med María Juliana Ruiz. Paret har tre barn.

Duque er tilhenger av fotballaget América de Cali og liker musikken til Led Zeppelin og Mark Knopfler.

Referanser

Eksterne lenker 
 Offisielt nettsted

Colombianske politikere
Personer fra Bogotá
Fødsler i 1976